***Tlačová správa***

**Podnikatelia vítajú reformu stavebného zákona a ponúkajú 10 konkrétnych návrhov na zefektívnenie ťažkopádnych stavebných konaní**

**30. jún 2021 – Zamestnávatelia považujú súčasný zlyhávajúci systém územného plánovania a povoľovania stavieb za jednu z hlavných prekážok rozvoja podnikateľského prostredia a zvyšovania životnej úrovne obyvateľstva na Slovensku. Za najväčšie negatíva, s ktorými sa v praxi pri aplikácii súčasnej stavebnej legislatívy stretávajú, označili predovšetkým dĺžku konaní, nedostatočnú odbornosť a nekonzistentnosť rozhodovania mnohých stavebných úradov, duplicitu konaní a nedostatočnú digitalizáciu. To má za následok výraznú nepredvídateľnosť a ťažkopádnosť stavebných konaní, ktoré zvyknú byť neprimerane dlhé, nereflektujú potreby trhu a nedosahujú štandardy vyspelých krajín.** **V záujme zlepšenia tohto nelichotivého stavu pripravilo 12 zamestnávateľských zväzov a asociácií desať strategických odporúčaní pre dobrý a efektívny stavebný zákon (viď príloha), ktoré dnes odprezentovali na spoločnej tlačovej konferencii.**

Slovensku patrí nedôstojné 146. miesto rebríčka Doing Business, ktorý vydáva Svetová banka, čo je najmä dôsledkom neúmerne dlhých stavebných konaní – priemerná doba potrebná na získanie práva stavať dosahuje na Slovensku až 300 dní. Dlhé stavebné konania motivujú potenciálnych investorov smerovať svoje zámery do iných štátov. Od výstavby na Slovensku často odrádza aj rozdielna a nekonzistentná prax jednotlivých stavebných úradov. Vysoko očakávaná legislatívna zmena navrhovaná Úradom Vlády SR, pod gesciou podpredsedu Vlády SR pre legislatívu a strategické plánovanie, Štefana Holého, by mala reagovať na súčasné výzvy.

**Tatiana Prokopová**, predsedníčka výboru Real Estate v rámci Americkej obchodnej komory SR hovorí *„Oceňujeme najmä snahu o zjednotenie rozhodovacej praxe, sprehľadnenie a jasné definovanie  povoľovacích procesov, výrazné zrýchlenie konaní, elektronizáciu a profesionalizáciu postupov v tejto oblasti****.“***

Treba pripomenúť, že súčasný viac ako štyridsaťkrát novelizovaný stavebný zákon bol prijatý v roku 1976, avšak stále nereflektuje aktuálne potreby trhu. Po neschválených návrhoch z rokov 2015 a 2019 sa momentálne pripravuje už tretí stavebný zákon za posledných šesť rokov.

“*Reforma stavebného konania je kľúčovou zmenou, ktorá ovplyvní hospodársky rast a obraz Slovenska na desaťročia. Urobme ju preto zodpovedne, kvalitne a nadčasovo*,” povedal **Peter Serina**, výkonný riaditeľ Podnikateľskej aliancie Slovenska (PAS).

Dvanásť zamestnávateľských organizácií a zväzov sa aktívne zaujíma o proces zmeny stavebnej legislatívy, preto pomenovali najväčšie problémy súčasnej právnej úpravy a doplnili ich riešeniami, ktoré by mali byť zohľadnené pri prijímaní nového stavebného zákona. Týkajú sa najmä nasledovných oblasti, ktoré sú zadefinované v dokumente „**Desatoro pre dobrý a efektívny stavebný zákon**“:

**1, Zvýšenie odbornosti stavebných úradov**

**2, Skrátenie konaní a eliminácia duplicít**

**3, Jednoznačná definícia účastníkov konaní a ich námietky**

**4, Digitalizácia**

**5, Čierne stavby**

**6, Nedostatky v kvalite a bezpečnosti stavieb**

**7, Roztrieštená právna úprava**

**8, Technické a dopravné vybavenie územia**

**9, Systémová predpojatosť**

**10, Rigidné územné plány**

Systém stavebných konaní by mala sprehľadniť najmä **digitalizácia** komunikácie a spisov. Podkladové dáta na prípravu a projektovanie stavieb sú často nepresné a nachádzajú sa v množstve rôznych podkladov a dátových systémov, ktoré prevádzkujú rôzne subjekty a príprava stavieb vyžaduje komplikované dožadovanie a vyhľadávanie vstupných údajov zo strany stavebníkov/architektov a projektantov. „*Ak má elektronizácia a digitalizácia v rámci stavebného konania v praxi účinne fungovať, bude nutné zadefinovať povinnosť používania georeferencovaných podkladov, ktoré budú zabezpečovať správne a absolútne priestorové umiestnenie ľubovoľného objektu s vopred definovanou presnosťou,*“ pripomenul **Matej Vagač**, generálny sekretár Zamestnávateľského zväzu geodézie a kartografie.

**Autori dokumentu:**

Americká obchodná komora v SR (AmCham), Asociácia zamestnávateľských zväzov a združení (AZZZ SR), Francúzsko-slovenská obchodná komora, Holandská obchodná komora v SR, Podnikateľská aliancia Slovenska (PAS), Republiková únia zamestnávateľov (RÚZ), Slovak Compliance Circle (SCC), Slovensko-rakúska obchodná komora (SROK), Švédska obchodná komora v SR, Taliansko–slovenská obchodná komora, Zamestnávateľský zväz geodézie a kartografie a Zväz stavebných podnikateľov Slovenska.

**Kontakt:**

**Daniela Beráková**

PR & Media Coordinator

Americká obchodná komora v SR

daniela.berakova@amcham.sk

+421 948 142 136

**Zuzana Cisárová**

Policy Manager a koordinátorka pre Iniciatívu za vládu zákona

Americká obchodná komora v SR

zuzana.cisarova@amcham.sk

+421 948 458 460